Up-2/95
Natisni
Opravilna št.:
Up-2/95
Datum odločitve:
25. 4. 1995
Objavljeno:
OdlUS IV, 151
ECLI:
ECLI:SI:USRS:1995:Up.2.95
Akt:
Ustavna pritožba zoper odločbo Skupnosti pokojninskega in invalidskega zavarovanja v SR Sloveniji št. I-327.058 z dne 25/4-1979 in zoper odločbo Sodišča združenega dela pokojninskega in invalidskega zavarovanja v Republiki Sloveniji opr. št. Sp 352/92 z dne 9/3-1994
Izrek:
Ustavna pritožba zoper odločbo Skupnosti pokojninskega in invalidskega zavarovanja v SR Sloveniji in zoper odločbo Sodišča združenega dela pokojninskega in invalidskega zavarovanja v Republiki Sloveniji, se zavrže.
Evidenčni stavek:
V primerih, ko je zagotovljeno sodno varstvo, se ustavno pritožbo lahko vloži zoper pravnomočno drugostopno sodno odločbo, zoper katero so bila praviloma izčrpana tudi vsa izredna pravna sredstva. Zoper prvostopno sodno odločbo, zoper katero ni bilo vloženo niti redno pravno sredstvo - pritožba, ustavna pritožba ni mogoča.
Geslo:
Izčrpana pravna sredstva kot pogoj za vložitev ustavne pritožbe.
Pravna podlaga:
Zakon o ustavnem sodišču, 82., 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
3. 1. 1995
Vrsta odločitve:
sklep
Vrsta rešitve:
zavrženje
Dokument:
US17416
Dokument v PDF obliki:
Up-2-95.pdf
111 KB
Prenesite datoteko
Up-2/95
25/4-1995
S K L E P
Ustavno sodišče je v postopku za preizkus ustavne pritožbe F. T. s P., ki ga zastopa odvetnica S. G.-J. s P. na seji senata dne 25/4-1995
s k l e n i l o:
Ustavna pritožba F. T. zoper odločbo Skupnosti pokojninskega in invalidskega zavarovanja v SR Sloveniji št. I-327.058 z dne 25/4-1979 in zoper odločbo Sodišča združenega dela pokojninskega in invalidskega zavarovanja v Republiki Sloveniji opr. št. Sp 352/92 z dne 9/3-1994 se zavrže.
Obrazložitev
1. Pritožnik izpodbija odločbo Skupnosti pokojninskega in invalidskega zavarovanja v SRS iz leta 1979, s katero je bila uvedena obnova invalidskega postopka in iz pokojninske dobe črtano obdobje od 1/11-1943 do 3/11-1944, ki mu je bilo prej priznano kot aktivna udeležba v NOV z odločbo Občinskega ljudskega odbora Ljutomer iz leta 1963. Vsi pritožnikovi predlogi za sodno varstvo in obnovo postopka pred organi SPIZ in sodišči združenega dela so bili neuspešni. Zadnja sodna odločba je odločba Sodišča združenega dela pokojninskega in invalidskega zavarovanja opr. št. Sp 325/92 z dne 9/3-1994, ki jo je pritožnik (oziroma njegova pooblaščenka) prejel 13/4-1994.
2. Ustavna pritožba je posebno pravno sredstvo za varstvo človekovih pravic in temeljnih svoboščin. Kot posebna ustavna kategorija je bila vpeljana z Ustavo, razglašeno 23/12-1991.
Ustavne pritožbe ni mogoče vlagati zoper posamične upravne ali sodne akte, izdane pred uveljavitvijo Ustave (82. člen Zakona o Ustavnem sodišču, Uradni list RS, št. 15/94, v nadaljevanju: ZUstS).
3. Po prvem odstavku 51. člena ZUstS se lahko ustavna pritožba vloži šele, ko so izčrpana vsa pravna sredstva, ki so pritožniku na voljo zoper izpodbijani posamični akt po procesnih predpisih. V primerih, ko je zagotovljeno sodno varstvo, se ustavna pritožba lahko vloži zoper pravnomočno drugostopno sodno odločbo, zoper katero so bila praviloma izčrpana tudi vsa izredna pravna sredstva. Zoper prvostopno sodno odločbo, zoper katero ni bilo vloženo niti redno pravno sredstvo - pritožba, ustavna pritožba ni mogoča.
Zoper odločbo Sodišča združenega dela pokojninskega in invalidskega zavarovanja v Republiki Sloveniji opr. št. Sp 352/92 z dne 9/3-1994 nista ne pritožnik ne njegova pooblaščena odvetnica vložila pritožbe. Ker tako niti redna pravna sredstva niso bila izčrpana, je Ustavno sodišče zaradi pomanjkanja te procesne predpostavke tudi ustavno pritožbo zoper to odločbo zavrglo.
4. Senat Ustavnega sodišča je sprejel ta sklep na podlagi 2. alinee prvega odstavka 55. člena Zakona o Ustavnem sodišču v sestavi: predsednik senata dr. Lovro Šturm in člana dr. Tone Jerovšek in mag. Matevž Krivic. Sklep je bil sprejet soglasno.
Predsednik senata
dr. Lovro Šturm